Geliefde klublid sterf in motorfietsongeluk | News24
Geliefde klublid sterf in motorfietsongeluk
VIR die Baaise Exodus-motorfietsklub was dit Sondag ’n hartseerdag toe die klub een van hul mees geliefde en getrouste lede aan die dood afgestaan het.
Pikkie le Roux (61) was Sondagoggend met sy motorfiets op pad om hom by die Speedyquip-ontbytrit na Thornhill aan te sluit toe hy in Kaapweg naby Groenbossies verongeluk het.
Kapt. Johan Rheeder, polisiewoordvoerder, het gesê volgens ooggetuies het een van die motorfiets se bande begin slinger. Le Roux het beheer verloor, regs van die pad afgery en teen ’n sementpaal gebots.
Volgens Rheeder is Le Roux vermoedelik op slag dood. Die ongeluk het net ná 08:00 plaasgevind.
In ’n gebroke stem het sy dogter, Shantel le Roux, Sondag aan Die Burger vertel watter fantastiese mens haar pa was. “Almal het opgekyk na hom en almal het geweet van Pikkie. Hy wou altyd net almal help,” het sy gesê.
“Ons weet nie wat gebeur het nie. In al die jare het hy nog nooit beheer oor ’n motorfiets verloor nie.”
Pikkie en sy vrou, Elaine, was 39 jaar lank getroud. Hy laat ook ’n seun, Darryn, na.
Le Roux was 35 jaar lank ’n lid van die Exodus-klub. Volgens Paddy Sinnot van die klub was hy ’n ware heer en ’n wonderlike gesinsman.
Op die sosiale netwerk Facebook het medelye van oral ingestroom vir Le Roux se familie. Uit die boodskappe was dit duidelik dat Pikkie meer as mede-motorfietsryers se harte aangeraak het